送别城西有感簡元顯
作者：廖剛
朝代：宋

paragraphs: 前年出城西，祖餞長者轍。
綠髩豪偉郎，還鑣共炎熱。
蜀道非天涯，暫離非永訣。
况乃赴官期，留者思奮決。
人情殊易堪，信未惡時節。
今晨西城出，景物舊森列。
金蓮認高樓，感嘆成哽咽。
不見昔年人，還爲昔年别。
此别異昔年，骨月心欲折。
此行異昔年，衰蹇方折閲。
聊爲稻粱謀，途窘計所拙。
人生足憂患，樂事多歇滅。
連年瓊芘卷，荒寂人迹絕。
况我薄命人，悲辛復何說。